ถึงเวลาทบทวน คำโฆษณา ‘ประกันสูงวัย’
โดย...วารุณี อินวันนา
27 ส.ค. 2558

โดย...วารุณี อินวันนา
แบบประกันชีวิตสำหรับผู้สูงวัย ที่ชูข้อความโฆษณาว่า “ไม่ต้องตรวจสุขภาพ” “ไม่ต้องตอบคำถามสุขภาพ” ได้สร้างความเข้าใจผิดให้กับประชาชน โดยเฉพาะผู้สูงอายุมาอย่างต่อเนื่อง ตั้งแต่เริ่มทำตลาดเมื่อปี 2556 ที่ผ่านมา 
ยังมีข้อความประกอบอื่นๆ ในโฆษณา ไม่ว่าจะเป็น อายุมากก็ทำได้ สุขภาพไม่ดีก็ทำได้ คุ้มครองโรคร้ายแรงด้วย นอนโรงพยาบาลก็เบิกได้ ที่ยิ่งทำให้ประชาชนเข้าใจผิดว่า หากซื้อประกันดังกล่าวแล้ว เมื่อเจ็บป่วยจะเรียกร้องค่าสินไหมทดแทนได้ รวมทั้งข้อความอื่นๆ จนผู้สูงวัยและลูกหลานสนใจทำประกันสำหรับผู้สูงวัยจำนวนมาก
แต่ขณะเดียวกัน ข้อความโฆษณา “ไม่ต้องตรวจสุขภาพ ไม่ต้องตอบคำถามสุขภาพ” ก็ทำให้ประชาชนบางกลุ่มเข้าใจผิดและตัดสินใจซื้อด้วยความเข้าใจผิด จนมีการร้องเรียนมูลนิธิเพื่อผู้บริโภค 
บุษรา อึ๊งภากรณ์ ผู้อำนวยการบริหารสมาคมประกันชีวิตไทย กล่าวว่า สมาคมฯ กำลังเร่งหารือกับบริษัทประกันชีวิตถึงแนวทางการพัฒนาปรับปรุงวิธีการเสนอขายให้ชัดเจนมากยิ่งขึ้น เพื่อประโยชน์ของผู้เอาประกันภัย
พร้อมอธิบายว่า แบบประกันชีวิตสำหรับผู้สูงวัย อาจมีการตรวจหรือไม่ตรวจสุขภาพ แล้วแต่หลักเกณฑ์และเงื่อนไขของประกันภัยแต่ละแบบ โดยแบบประกันที่ไม่ตรวจสุขภาพ จะมีเงื่อนไขว่า หากเสียชีวิตใน 2 ปีแรกหลังจากทำประกันชีวิต บริษัทจะจ่ายเงินเท่ากับเบี้ยประกันภัยที่รับมาแล้ว บวกผลตอบแทนเล็กน้อยในอัตรา 2-5% เพื่อพิสูจน์ว่าผู้เอาประกันภัยมิได้เป็นโรคใดๆ มาก่อนทำประกันชีวิต  
ขณะที่ ประเวช องอาจสิทธิกุล เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กล่าวว่า คปภ.อยู่ระหว่างประสานกับสมาคมประกันชีวิตไทย เพื่อขอข้อมูลมาตรวจสอบข้อเท็จจริงเกี่ยวกับการทำประกันชีวิตผู้สูงอายุ ที่ระบุว่า ถูกบริษัทประกันภัยเอาเปรียบ ซึ่งต้องดูเงื่อนไขในกรมธรรม์เป็นหลัก
อย่างไรก็ตาม หากพิจารณาคำอธิบายของบุษราที่ว่า การตรวจหรือไม่ตรวจสุขภาพขึ้นอยู่กับหลักเกณฑ์และเงื่อนไขการประกัน ขณะที่บริษัทประกันชีวิตชี้แจงว่า ระหว่างโฆษณาได้มีข้อความเล็กๆ เตือนแล้วว่าให้ศึกษาเงื่อนไขกรมธรรม์ให้ละเอียดก่อนซื้อประกัน
แต่ถ้าศึกษากฎเกณฑ์การควบคุมการโฆษณาประชาสัมพันธ์ของบริษัทประกันชีวิต ที่ออกโดย คปภ.ที่ระบุว่า ข้อความที่โฆษณาต้องไม่เป็นเท็จหรือเกินความจริง มีความชัดเจน เข้าใจง่าย ไม่กำกวม และไม่ก่อให้เกิดความเข้าใจผิดในสาระสำคัญเกี่ยวกับกรมธรรม์ประกันภัยหรือการจ่ายเงินตามสัญญาประกันภัย
การชูโฆษณา “ไม่ต้องตรวจสุขภาพ” โดยมีข้อความเล็กๆ เตือนนั้น ถือว่าได้ทำตามกฎเกณฑ์ที่ว่า ข้อความโฆษณาต้องมีความชัดเจน เข้าใจง่าย ไม่กำกวม ไม่ก่อให้เกิดความเข้าใจผิดในสาระสำคัญแล้วหรือไม่??
โดยเฉพาะสำหรับผู้สูงอายุ ที่โดยปกติแล้วความสามารถด้านการมองเห็นจะด้อยลง การตรวจสอบข้อมูลไม่รอบด้านเท่ากับคนวัยหนุ่มสาว แต่ต้องนำเงินออมที่เก็บไว้ใช้ในช่วงสุดท้ายของชีวิตมาซื้อประกันตามแรงโฆษณาที่ไม่ชัดเจนดังกล่าวจนเกิดปัญหาขึ้น
จึงเป็นหน้าที่ของสมาคมประกันชีวิตไทยและ คปภ.ที่ต้องทบทวนและควบคุมการโฆษณา รวมทั้งตัวแทนขายประกัน ในการให้ข้อมูลการขายประกันแก่ผู้สูงอายุ ที่ชัดเจน ตรงไปตรงมาให้มากขึ้น ก่อนที่ความไว้วางใจในการออมกับบริษัทประกันชีวิตจะสูญเสียไป